tartuNLP/wikipedia-smugri-20251201 huggingface dataset:
Rosengart

Rosengart on ranskalainen automerkki, jota valmistettiin vuosina 1927-1955. Rosengart-autotehtaan perusti vuonna 1927 Lucien Rosengart, joka oli aiemmin työskennellyt Citroën- ja Peugeot-autotehtaissa.
Ensimmäinen automalli oli Rosengart LR, joka oli lisenssillä valmistettu Austin Seven. Vuosina 1927-30 LR-mallia valmistettiin 6000 kappaletta. LR:ssä oli 750 cm³ moottori, teholtaan 11 hv (8 kW). 1930-luvulla Rosengart alkoi valmistaa etuvetoisia autoja, jotka ulkonaisesti muistuttivat Adler Trumpf Junior-mallia. Sodan jälkeen Rosengart yritti pikkuautojen valmistajana. Näissä oli pieni 2-sylinterinen bokserimoottori.
Rosengart joutui lopettamaan autojen valmistuksen 1955.
Smäidätään

"Smäidätään" on ensimmäinen single suomalaisen rap-artisti Uniikin kuudennelta studioalbumilta "Pikku prinssi". Kappale julkaistiin 27. toukokuuta 2015. Kappaleella ovat mukana myös Heikki Kuula ja Emma. Sen ovat säveltäneet Sakke Aalto sekä Heikki Kuula ja sanoittaneet Uniikki sekä Heikki Kuula.
Kappaleen musiikkivideo julkaistiin YouTubessa 27. toukokuuta 2015. Helsingissä muun muassa Vanhassa kauppahallissa ja Arkada International Bookshop -kirjakaupassa kuvatulla videolla esiintyy näyttelijä Oona Kare.
Salmson

Salmson on ranskalainen tehdas, joka valmisti autoja, lentokoneita, lentokonemoottoreita sekä magneettoja. Emile Salmson perusti vuonna 1919 autotehtaan Billancourtiin Pariisin lähelle. Aluksi tehdas valmisti brittiläisiä GN-autoja lisenssillä. Myöhemmin Salmson alkoi valmistaa kevyitä urheilullisia nelisylinterisiä autoja. Niissä oli 1 086 cm³ moottori, teholtaan 29 kW eli 40 hv. Näitä valmistettiin 1925–1929.
1930-luvulla Salmson alkoi valmistaa kalliita loistoautoja, esimerkiksi S4E-mallia. Siinä oli 2 336 cm³ rivinelosmoottori, teholtaan 51,5 kW eli 70 hv. Tätä valmistettiin 1938–1947.
Salmson-autojen valmistus loppui konkurssiin 1957, jonka yhteydessä Renault osti Salmsonin jäljelle jääneen omaisuuden.
Nandin piirikunta

Nandin piirikunta on yksi Kenian aluehallinnon 47 piirikunnasta. Piirikunnan pinta-ala on 2 884 neliökilometriä ja väkiluku 752 965 (2009). Piirikunnan keskus on Kapsabetin kaupunki (22 804 as. vuonna 2009).
Piirikunta jakautuu edelleen kuuteen vaalipiiriin (Aldai, Chesumei, Emgwen, Mosop, Nandi Hills ja Tinderet), jotka jakautuvat edelleen paikallistason hallinnollisiin alueisiin (ward).
Piirikunta on Kenian keskeisimpiä teentuotantoalueita. Tee on Kenian merkittävin vientituote (1,3 mrd. USD vuonna 2013). Suuria teeviljelmiä on esimerkiksi Nandi Hillsin vaalipiirin ja pikkukaupungin () ympäristössä, noin 2 000 metriä merenpinnan yläpuolella. Toinen suurten teeplantaasien sijaintialue on Kobujoi-Chekumiarich. Teen lisäksi ravinteikkaassa, vulkaanisessa maaperässä viljellään maissia ja sokeriruokoa. 
Ilmastoa luonnehditaan viileän kosteaksi. Sadekausia on kaksi. Pitempikestoisia sateita saadaan maalis–kesäkuussa ja lyhytkestoisempia loka–marraskuussa. Vuotuinen sademäärä on 1 200–2 000 millimetriä. Lämpötila vaihtelee välillä 15–25 °C.
Seutu tunnetaan myös useiden kenialaistaustaisten yleisurheilijoiden, erityisesti keskipitkän ja pitkän matkan juoksijoiden kotiseutuna. Jotkut heistä ovat myöhemmin vaihtaneet kansallisuutta. Luontaisen vuoristoharjottelun mahdollistava seutu markkinoi itseään mestarien kotiseutuna ("Home of champions"). Kansainvälisesti menestyneitä ovat esimerkiksi Paul Bitok, Amos Biwott, Mike Boit, Wilfred Bungei, Priscah Jepleting Cherono, Augustine Choge, Pamela Jelimo, Janeth Jepkosgei, Kipchoge Keino, Wilson Kipketer, Benjamin Kogo, Julius Korir, Bernard Lagat, Martin Lel, Henry Rono, Moses Tanui ja Julius Yego.
Nandin piirikuntaa palvelee Kapsabetin ja naapuripiirikunnan Eldoretin välillä sijaitseva Eldoretin kansainvälinen lentoasema. Sinne on noin 40 kilometrin matka Kapsabetistä.
André Lacroix

André Joseph Lacroix (s. 5. kesäkuuta 1945) on kanadalainen entinen jääkiekkoilija. Lacroix on WHA:ssa eniten tehopisteitä (798) tehnyt pelaaja. Hänellä on myös WHA:n ennätys pelatuissa otteluissa (551) sekä syötöissä (547).
Tilastot.
"PO=Pelatut ottelut, M=Maalit S=Syötöt P=Pisteet RM=Rangaistusminuutit"
Kesäjoki (Kuusema)

Kesäjoki () on autioksi jäänyt kylä Karjalan tasavallan Kemin piirin Kuuseman kunnassa Venäjällä. Se sijaitsee Vienanmereen laskevan samannimisen joen suussa 30 kilometriä Kuusemasta linnuntietä kaakkoon. 
Kesäjoki on vanha pomorilaiskylä, jossa on venäläisten lisäksi asunut myös karjalaisia. 1800- ja 1900-lukujen vaihteessa se kuului kyläkuntana Ponkaman volostiin. Vuonna 1905 Kesäjoella oli 42 taloa, kyytiasema, koulu ja 286 asukasta. Neuvostoaikana perustettiin Kemin piiriin kuulunut Kesäjoen kyläneuvosto. Vuonna 1933 kylässä oli 261 asukasta, joista valtaosa oli venäläisiä. Myöhemmin kyläneuvostoon kuuluivat myös Kesäjoen ja Lambinon asemat sekä joukko muita Muurmannin radan asutuksia.
Kylän rakennusmuistomerkkeihin kuuluvat vuonna 1850 pystytetty tsasouna, hautausmaa ja joukko vanhoja aittoja.
Kisiin piirikunta

Kisiin piirikunta on yksi Kenian aluehallinnon 47 piirikunnasta. Piirikunnan pinta-ala on 1 332,7 neliökilometriä ja väkiluku 1 152 282 (2009). Väkuluvuksi ennakoidaan noin 1,36 miljoonaa vuonna 2017. Piirikunnan keskus on Kisiin kaupunki (112 417 as VL2019; 61 892 as. vuonna 2009; ). 
Paikallistasolla piirikunta jakautuu yhdeksään vaalipiiriin, joissa on yhteensä 45 paikallistason hallintoaluetta (electoral wards, ’äänestysalue’).
Kumpuileva piirikunta voidaan jakaa kolmeen topografiseen vyöhykkeeseen: alle 1 500 metrin korkeudella merenpinnasta olevaan osaan, noin 1 500–1 800 metrin korkeudella sijaitsevaan vyöhykkeeseen ja yli 1 800 metrin korkeudella sijaitsevaan vyöhykkeeseen.
Vuoden minimilämpötila on tyypillisesti 15–20 °C ja ylin lämpötila 21–30 °C seutuvilla. Vuosisademäärä on luokkaa 1 500 mm. Sateet saadaan pääosin kahtena sadekautena: maalis–kesäkuulle ajoittuu pitempiksestoisia sateita ja syys–lokakuulle lyhyempikestoisia.
Viljavaksi katsotaan 78 prosenttia on alueesta, ja tästä 57 prosenttia on viljeltyä aluetta. Kisiin piirikunta kuuluu esimerkiksi Kenian teentuotantoalueisiin, ja seudulla tuotettu tee on luokiteltu Mombasan teepörssissä laadukkaaksi. Seudulla tuotetaan myös hedelmiä (avocado, ananas, banaani) ja kahvia. Tee ja kahvi ovat maatalouden tärkeimmät myytävän sadon tuotteet, mutta sadon jalostus lopputuotteiksi tapahtuu paljolti ulkomailla.
Claus Hjort Frederiksen

Claus Hjort Frederiksen (s. 4. syyskuuta 1947 Kööpenhamina) on tanskalainen poliitikko, joka edustaa liberaalia Venstre-puoluetta. Frederiksen toimi vuosina 2016–19 Tanskan puolustusministerinä. Aiemmin hän oli valtiovarainministeri vuosina 2009–2011 ja 2015–2016 sekä työministeri vuosina 2001–2009. Ennen ministerintehtäviä Frederiksen toimi pitkään Venstren puoluesihteerinä vuosina 1985–2001.
Frederiksen on valmistunut oikeustieteen kandidaatiksi 1972. Samana vuonna hän meni naimisiin ruotsalaissyntyisen Christina Hall Frederiksenin kanssa, jonka kanssa hänellä on kaksi aikuista poikaa.
Panhard Dyna X

Panhard Dyna X on vuosina 1948–1954 valmistettu etuvetoinen pikkuauto. Dyna X oli Panhardin ensimmäinen sodanjälkeinen henkilöautomalli, jota valmistettiin yhteensä noin 55 000 kappaletta. Auton suunnitteli J. A. Grégoire, joka oli etuvetotekniikan asiantuntija.
Suomessa oli vuoden 1955 lopussa noin 40 Dyna X -autoa noin sadan Panhardin autokannasta.
Dyna X:n moottori on kaksisylinterinen 745 cm³ bokserimoottori, teholtaan 23 kW eli 31 hevosvoimaa. Dyna X:stä on kaksi- ja nelioviset korimallit. Etuovet on saranoitu takaa, eli ne ovat niin sanottuja kaappariovia. Auton pituus oli korimallista riippuen 358–382 senttimetriä.
Wanderer (yritys)

Wanderer on vuosina 1911–1945 valmistettu saksalainen automerkki. Tehtaan oli perustanut Johann Winklhofer vuonna 1896 Chemnitzin lähelle Schönauhun, ja se aloitti John K. Starleyn kehittämien matalien, "Rover"-nimen saaneiden, polkupyöräbuumin Euroopassa synnyttäneiden matalien l. "turvallisuusrunko"-polkupyörien valmistajana. Yrityksen Wanderer-nimi on käännös rover- l. samoilija-sanasta. Polkupyörät olivat suurmenestys, ja vaurastuva yritys lisäsi tuotevalikoimaansa ensin sorveja ja työstökoneita vuodesta 1899 lähtien. Autojen valmistus alkoi 1903, ja tehdas muutti nimensä Wandereriksi vuonna 1911, jolloin alkoi Wanderer-autojen valmistus.
Vuonna 1912 tehdas valmisti 5/12 PS-nimistä pikkuautoa. Wanderer sulautui vuonna 1932 Auto Unioniin, jonka muut merkit olivat Audi, DKW ja Horch. Nykyisen Audin logon neljä rengasta kuvaavat Auto Unionin neljää automerkkiä, joista yksi on siis Wanderer.
Ennen yhdistymistä Wanderer oli myynyt moottoripyörätuotantonsa saksalaiselle NSU:lle ja tšekkoslovakialaiselle František Janečekille. Wanderer valmisti 1930-luvulla luotettavia, ylellisiä ja kalliita autoja.
Wandererin viimeinen henkilöautomalli oli vuosina 1936–1939 valmistettu W25K, joka suunniteltiin BMW 328:n kilpailijaksi. Moottori oli kuusisylinterinen mekaanisesti ahdettu, iskutilavuudeltaan 1 950 cm³ ja teholtaan 62,5 kW eli 85 hv. W25K-mallia valmistui vain 258 kappaletta.
Merun piirikunta

Merun piirikunta on yksi Kenian aluehallinnon 47 piirikunnasta. Piirikunnan pinta-ala on 6 936 neliökilometriä ja väkiluku 1 356 301 (2009).
Piirikunnan keskus on Merun kaupunki (38 833 as. vuonna 2009). 
Piirikunta jakautuu yhdeksään vaalipiiriin, jotka jakautuvat edelleen paikallistason hallintoalueisiin (ward, ’äänestysalue’). Ennen vuotta 2013, jolloin maakuntajaosta luovuttiin, piirikunta oli osa Kenian Itäistä maakuntaa.
Piirikunta sijaitsee päiväntasaajalla Kenian keskiosissa ja rajoittuu lounaassa Mount Kenyaan, maan korkeimpaan vuoreen. Piirikuntaan sijoittuu useita luonnonsuojelualueita ainakin osittain (Mount Kenyan kansallispuisto, Merun kansallispuisto, Nyambenen luonnonpuisto, Bisandin luonnonpuisto).
Merun piirikunta muodostaa osan Kenian kahdesta teealueesta ("Mount Kenya" sekä "Mount Kenya &amp; Nyambene Hills"). Näillä viljellään teepensaita 1 500–2 200 metrin korkeudella merenpinnasta erityisesti mustan teen tuottamiseksi. Seudulla tuotetaan myös kahvia ja maitoa, sekä harjoitetaan muuta maataloutta. Nyambene Hillsin seutu Merun Tiganian ja Igemben vaalipiirien alueella on tunnettu huumeena käytetyn khatin viljelystä. Huume tunnetaan paikallisesti nimellä "miraa".
SPA (auto)

SPA on vuosina 1906–1926 valmistettu italialainen automerkki. Tehtaan perusti Giovanni Ceirano vuonna 1906 nimellä "Società Ligure Piemontese Automobili", lyhennettynä SPA. Tehdas valmisti aluksi urheiluautoja, joissa oli iso moottori, iskutilavuudeltaan 7 785 cm³ ja 11 677 cm³. Ensimmäisenä vuonna valmistui 300 autoa.
Vuonna 1910 SPA valmisti pienemmällä nelisylinterisellä rivimoottorilla varustettua automallia. Tehdas esitteli 1912 SPA 30/40 HP-mallin, jossa oli 2 658 cm³ rivimoottori, teholtaan 29 kW eli 40 hevosvoimaa. Mallinimessä 30/40 HP näkyy ensimmäisenä lukuna Italiassa verotukseen käytetty verohevosvoima ja jälkimmäisenä lukuna moottorin todellinen teho.
Fiat osti SPA-yrityksen 1926, jolloin loppui samalla henkilöautojen valmistus. Kuitenkin hyötyajoneuvojen ja sotilasautojen valmistus jatkui SPA-merkkisenä.
Nairobin piirikunta

Nairobin kaupunkipiirikunta on yksi Kenian aluehallinnon 47 piirikunnasta. Se perustettiin vuonna 2013 aiemman Nairobin maakunnan tilalle, kun Keniassa luovuttiin vuoden 2010 perustuslain seurauksena maakuntatason hallinnosta. Piirikunnan pinta-ala on 695 neliökilometriä ja väkiluku 3 138 369 (2009). Piirikunnan keskus on Nairobi. 
Piirikunta jakautuu 17 vaalipiiriin, joitka jaetaan paikallistason alemmalla tasolla edelleen äänestysalueisiin (ward).
"Nairobin suurkaupunkialue"eseen luetaan yleensä neljä piirikuntaa eli siihen kuuluvat Nairobin kaupunkipiirikunnan lisäksi Kajiado (eteläinen suurkaupunkialue, 0,687 milj. as. vuonna 2009) Kiambu (pohjoinen, 1,623 milj. as.) ja Machakos (itäinen, 1,099 as.). Vuonna 2009 suurkaupunkialueella asui yhteensä 6,548 miljoonaa ihmistä.
Kiambun piirikunta

Kiambun piirikunta on yksi Kenian aluehallinnon 47 piirikunnasta. Se sijaitsee välittömästi Nairobin pohjoispuolella ja muodostaa osan Nairobin suurkaupunkialueesta. Piirikunta on pääosin maaseutuvaltaista, mutta on kaupungistunut nopeasti Nairobin läheisyydestä johtuen.
Kiambun piirikunnan pinta-ala on 2 543 neliökilometriä ja väkiluku 1 623 282 (2009). Piirikunnan keskus on Kiambun kaupunki (76 093 as. vuonna 2009). Sieltä on maanteitse noin 16 kilometriä Nairobin keskustaan. Piirikuntaan kuuluu myös muita kaupunkeja, kuten Kikuyu (190 208 as., 2009), Limuru (61 336 as.), Ruiru (236 961 as.) ja Thika (136 576 as.).
Piirikunta jakautuu paikallishallinnossa 12 vaalipiiriin (constituences), jotka voidaan jakaa edelleen äänestysalueisiin (ward).
Isovesiäinen

Isovesiäinen ("Hydrochara caraboides") on vesiäisten heimoon kuuluva laji. Se on 14–18 mm:n pituinen. Se on musta, kiiltävä ja vihreän hohteinen. Alapuolella on tiheää karvoitusta. Muodoltaan eläin on munanmuotoinen ja pitkulainen ja muistuttaa sukeltajia. Munat ovat munakotelossa. Isovesiäistä esiintyy Ahvenanmaalla ja se on uhanalainen.
Pelimannin jäähyväiset

Pelimannin jäähyväiset on Eino Valtasen esikoisalbumi vuodelta 1976. Häntä säestää levyllä Olli Leppäniemen Kulkurit-yhtye. Valtaosa sävellyksistä on Simo Teuvan ja kaikki sovitukset Vesa Tuomen.
Toivo Honkosen kirjoittama nimikappale ”Pelimannin jäähyväiset” voitti Sata-Häme Soi -tapahtumassa 1975 järjestetyn valssikilpailun.
"Helsingin Sanomien" Lauri Karvonen piti albumia näytteenä keikkailevan lavayhtyeen konstailemattomasta soinnista ja ohjelmistosta: ”Valtasen laulu ei ole sliipattua mutta se edustaa hyvin tyypillistä maaseudun tanssilavojen laulusolistin tyyliä.”
Miesten Ykköspesis-kausi 2015

Ykköspesis-kausi 2015 oli Suomen pesäpallon toiseksi korkeimman sarjatason Ykköspesiksen 35. kausi.
Sarjajärjestelmä.
Vuonna 2015 Ykköspesiksen runkosarjassa pelattiin kaksinkertainen sarja ja kaksi valintakierroksen ottelua. Runkosarjan ottelumäärä oli 24 ottelua. Runkosarjan voittaja nousee suoraan Superpesikseen kaudelle 2016. Runkosarjassa sijoille 2-5 sijoittuneet joukkueet pelasivat otteluparein (2-5 ja 3-4) pääsystä Ykköspesiksen nousukarsintoihin. Otteluparit pelattiin paras viidestä -järjestelmällä ja kotietu oli runkosarjassa paremmin sijoittuneilla joukkueilla. Otteluparien voittajat pelasivat otteluparina suorasta noususta Superpesikseen. Ottelupari pelattiin paras viidestä -järjestelmällä ja kotietu oli runkosarjassa paremmin sijoittuneella joukkueella. Otteluparin voittaja nousi suoraan Superpesikseen ja otteluparin häviäjä pelasi superpesiskarsinnoissa.
Superpesiksen alempien pudotuspelien (11-12) häviäjä kohtasi Ykköspesiksen nousukarsintojen viimeisessä vaiheessa hävinneen joukkueen superpesiskarsinnoissa. Ottelupari pelattiin paras viidestä -järjestelmällä. Kotietu oli superpesisjoukkueella. Otteluparin voittaja pelaa Superpesiksessä ja otteluparin häviäjä Ykköspesiksessä kaudella 2016. 
Runkosarja.
Oulun Lippo nousee suoraan Superpesikseen kaudelle 2016.
Luettelo nobelisteista maittain

Tämä on luettelo Nobelin-palkinnon saajista maittain. Jotkut nobelisteista ovat olleet kaksoiskansalaisia Nobelin palkinnon saadessaan. Heidät on merkitty molempien maiden tietolaatikoihin. Luettelossa ei ole kansainvälisiä järjestöjä.
Tieteen termipankki

Tieteen termipankki on suomalainen vuonna 2012 avattu wiki-muotoinen tietokanta, johon kootaan kaikkien Suomessa harjoitettavien tieteenalojen termistöjä. Termipankkia rakennetaan joukkoistamalla, tarkemmin sanottuna rajoitetun talkoistamisen (engl. "niche-sourcing") menetelmällä eli kunkin tieteenalan asiantuntijat vastaavat oman erikoisalansa termeistä ja niiden määritelmistä. Tietokantaa ylläpidetään Helsingin yliopiston humanistisessa tiedekunnassa ja sitä rahoittavat Suomen Akatemia ja Helsingin yliopisto. Hankkeen pilotteina vuosina 2011-2015 ovat toimineet kasvitieteen, kielitieteen ja oikeustieteen termistöt, mutta jo varhaisessa vaiheessa mukaan tuli myös muita tieteenaloja. Vuoden 2022 alussa Tieteen termipankissa on viitisenkymmentä aihealuetta ja yli 44 000 käsitesivua, jotka sisältävät jopa 300 000 termiä eri kielillä.
Mao (Tšad)

Mao on kaupunki Saharan autiomaan reunalla Tšadissa. Se on Kanemin alueen ja siihen kuuluvan samannimisen departementin keskus. Kaupungissa on 35 500 asukasta (vuonna 2009).
Kaupunki koostuu hohtavan valkoisista rakennuksista, joiden salaisuus on seudun piileviä sisältävä maaperä. Niiden yllä kohoaa futuristinen metallinen vesitorni. Mao on kanembujen perinteisen päällikön, Kanemin sulttaanin asuinpaikka. Sen nähtävyyksiä ovat pieni museo, lähistön spirulinajärvi ja hiekkadyynit dromedaareineen.
Yksinomainen talousvyöhyke

Yksinomainen talousvyöhyke (, EEZ) tarkoittaa valtion yksinomaisessa hallinnassa olevaa merialuetta, johon kuuluvat sisäiset aluevedet, aluemeri ja sen ulkopuolella kansainvälisillä vesillä oleva mannerjalusta. Yksinomainen talousvyöhyke otettiin käyttöön Yhdistyneiden kansakuntien (YK) kolmannessa 1982.
Yksinomainen talousvyöhyke jatkuu usealla merioikeusyleissopimuksen allekirjoittaneella maalla 200 meripeninkulman päähän rannikosta. Talousvyöhyke siis jatkuu paljon aluemerta laajemmalle. Valtiot sopivat yleensä keskenään merirajoistaan ja yksinomaisista talousvyöhykkeistään merioikeusyleissopimuksen mukaan, mutta kaikki maat eivät ole sopimusta vahvistaneet. Talousvyöhykkeen ulkopuolelle jäävä alue on aavaa merta.
Sara Petersen

Sara Slott Bruun Petersen (s. 9. huhtikuuta 1987 Nykøbing Falster) on tanskalainen aitajuoksija, joka kilpailee 400 metrin aitajuoksussa. 171 senttimetriä pitkä ja 57 kilogrammaa painava Petersen edustaa Aarhus 1900 AM -seuraa.
Ura.
Petersen saavutti hopeaa Rio de Janeiron olympialaisissa 2016 Tanskan ennätysajalla 53,55. Hän oli mukana myös vuosien Kontoon 2012 ja Tokion 2020 kesäolympialaisissa, joissa hän jäi välieriin. Pekingin MM-kilpailuissa 2015 hän sijoittui neljänneksi ajalla 54,20. MM-kilpailuissa Berliinissä 2009, Daegussa 2011 ja Lontoossa 2017 hän jäi välieriin, Dohassa 2019 hänet hylättiin alkuerissä. Amsterdamin EM-kisoissa 2016 hän voitti kultaa ajalla 55,12. Helsingin 2012 ja Berliinin 2018 EM-kilpailuissa hän karsiutui välierissä, Barcelonassa 2010 ja Zürichissä 2014 alkuerissä. Vuoden 2009 kesäuniversiadeista Belgradista Petersen saavutti pronssia ajalla 56,40. Hän on voittanut urallaan yhden Timanttiliigan osakilpailun.
Petersen pitää hallussaan 400 metrin aitajuoksun Tanskan ennätystä niin sisä- kuin ulkoradoillakin. Lisäksi hänellä on myös sisäratojen ennätys sileillä 200 ja 400 metrillä.
Hamed Coulibaly

Hamed Coulibaly (s. 16. joulukuuta 1996) on norsunluurannikkolainen jalkapalloilija, joka on edustanut Suomen Veikkausliigassa Kuopion Palloseuraa ja IFK Mariehamnia. Pelipaikaltaan Coulibaly on puolustaja.
Coulibaly aloitti uransa kotimaassaan Majestic-seurassa. Hän tuli helmikuussa 2015 testiin Suomen Veikkausliigan Kuopion Palloseuraan. Coulibaly ja KuPS solmivat sopimuksen saman vuoden huhtikuussa. Pääsarjadebyyttinsä Coulibaly teki toukokuussa 2015 IFK Mariehamnia vastaan.
Viljakansaari

Viljakansaari on suuri noin 20 km pitkä saari Pihlajavedessä Puumalassa. Saaren pinta-ala on 115 km². Saareen on tieyhteys Leukoin sillan yli etelästä Leukoinsalmen yli. Saareen liikennöi Kietevälän lossi pohjoisesta Partalansaarelta ja Rongonsalmen lossi idästä Lieviskästä.
Charing Cross Road

Charing Cross Road on katu Keski-Lontoossa. Se alkaa Charing Crossin rautatieaseman läheltä ja jatkuu pohjoiseen Oxford Streetille. Kadun pituus on noin yksi kilometri. Katu on tunnettu kirjakaupoistaan ja antikvariaateistaan, joiden määrä tosin on 2000-luvulla vähentynyt. Entisen Astoria-klubin naapurustossa Denmark Streetin risteyksen alueella on musiikkikauppoja ja soitinliikkeitä.
Charing Cross Road kirjallisuudessa ja elokuvissa.
"Rakas vanha kirja" () on Helene Hanffin kirjoittama kirjeromaani vuodelta 1970. Siihen perustuva elokuva "84 Charing Cross Road" sai ensi-iltansa vuonna 1987. Elokuvan pääosissa näyttelevät Anthony Hopkins ja Anne Bancroft.
"Harry Potter" -tarinoissa esiintyvä majatalo Vuotava noidankattila sijaitsee Charing Cross Roadilla.
Francisco Rodríguez (jalkapalloilija)

Francisco José Rodríguez Araya (s. 8. helmikuuta 1995 Zürich) on sveitsiläis-chileläinen jalkapalloilija, joka edustaa Sveitsin Superliigassa pelaavaa FC Luzernia. Oikeajalkainen Rodríguez on pelipaikaltaan oikea laitapelaaja.
Ura.
Seurajoukkueura.
Rodríguezin kasvattajaseura on FC Zürich. Hän debytoi seuran edustusjoukkueessa Raiffeisen Super Leaguessa kaudella 2014–2015, jonka aikana hän teki 28 pelaamassaan ottelussa kaksi maalia. Kauden aikana Rodríguez debytoi myös Eurooppa-liigassa. Heinäkuussa 2015 Rodríguez siirtyi Saksan Bundesliigan VfL Wolfsburgiin, jossa hän oli heti mukana voittamassa DFL-Supercupia.
Maajoukkueura.
Rodríguez on syntynyt Sveitsissä chileläiselle äidille ja espanjalaiselle isälle, joten hän voi edustaa maajoukkuetasolla mitä tahansa näistä kolmesta maista. Hän on edustanut alle 19,- alle 20- ja alle 21-vuotiaissa Sveitsiä ja on kieltäytynyt Chilen jalkapallomaajoukkueen kutsusta.
Muuta.
Rodríguezin isoveljet Roberto ja Ricardo Rodríguez ovat myös jalkapalloilijoita. Ricardo edustaa niin ikään VfL Wolfsburgia ja kuuluu Sveitsin jalkapallomaajoukkueeseen.
Saavutukset.
VfL Wolfsburg
Matevos Isaakjan

Matevos "Matos" Isaakjan (s. 17. huhtikuuta 1998 Moskova) on venäläinen moottoriurheilija ja Armenialaista sukujuurta. Hän kuuluu SMP Racingin nuorten kuljettajien kehitysohjelmaan. Hänen kaksoiveli Nerses Isaakjan on myös moottoriurheilija.
Ura.
Isaakjan aloitti uransa Karting-luokissa vuonna 2010 sijoittuen viidenneksi Russian Super Mini Championship -luokassa. Vuonna 2012 hän sijoittui viidenneksi Venäjän KF3-luokassa. Vuonna 2013 Isaakjan aloitti kilpauransa Ranskan Formula 4 -sarjassa saavuttaen viisi palkintosijaa sijoittuen loppupisteissä viidenneksi. Vuonna 2014 Isaakjan siirtyi Formula Renault Alps -sarjaan saavuttaen kaksi voittoa, kaksi paalupaikkaa ja seitsemän palkintosijaa sijoittuen sarjan kolmanneksi. Samana vuonna hän kilpaili Uudessa-Seelannissa Toyota Racing Series -sarjaa sijoittuen sarjan yhdeksänneksi. Vuonna 2015 Isaakjan kilpaili Eurocup Formula Renault -sarjassa. Hän saavutti kaksi kolmossijaa ja 87 pistettä sijoittuen sarjan kymmenenneksi. Samana vuonna hän jatkoi Alps -sarjassa ja voitti siellä Junior -luokan mestaruuden. Hän ajoi myös neljä kilpailua GP3-sarjassa saavuttaen kaksi pistettä. Vuonna 2016 Isaakjan ajoi täyden kauden GP3-sarjassa.
Merkityksen isotopia

Merkityksen isotopia tarkoittaa semiotiikassa laajasti ymmärrettynä merkityksen moniselitteisyyttä ja sen ilmaisemisen ja hyödyntämisen keinoja tekstissä, kielessä ja kulttuurissa.
Isotopia perustuu siihen, että on olemassa merkitysten luokkien joukko, joka mahdollistaa tekstin lukemisen kokonaisuutena. Nämä luokat ja siten myös lukemisessa muodostuva kokonaisuus ovat vähintään osittain kulttuurisidonnaisia. On olemassa myös globaalisti ymmärrettyjä universaaleja merkityksiä ja merkitysten luokkia sekä toisaalta yllättäviä poikkeuksia. Värispektriä on pidettävä yleispätevänä kategoriana, silti värit voidaan jaotella kulttuureissa eri tavoin. 
Monet vitsit, arvoitukset ja tarinat hyödyntävät tyylikeinojensa kautta isotopiaa. Vitsin tai arvoituksen alussa tapahtuvassa "esittelyssä" tuodaan esiin isotopian ensimmäinen osa, jonka tarjoama merkitys seuraavaksi esitettävässä "dialogiksi" kutsutussa elementissä haastetaan tai rikotaan luomalla ensimmäiselle isotopialle vastakohta. Sanaristikoissa ja piilosanatehtävissä vihjeen ja ratkaisun välinen suhde ilmentää isotopiaa.
Myös esimerkiksi kuvataide käyttää isotopioita merkitysten luomiseen. Gustave Dorén maalaus Baabelin tornista hyödyntää Veivon ja Huttusen analyysin mukaan neljää isotopiasuhdetta. Maalaus esittää tilanteet ennen ja jälkeen kielen sekoittumisen: yhteinen kieli mahdollistaa taivaisiin ulottuvan tornin rakentamisen, joka keskeytyy, kun yhteistyön kyky menetetään kielten moninaisuuteen. Isotopiat ovat tällöin: 1) ennen vs. jälkeen, 2) yksi kieli vs. monta kieltä, 3) rakentamisen kyky vs. kyvyn puuttuminen, 4) ylpeys vs. nöyryys.
Umberto Econ mukaan isotopia on, sellaisena kuin Greimas sen "Strukturaalisessa semantiikassa" esittelee, ennen kaikkea kattotermi (umbrella term), joka käsittelee koherenssia useilla tekstin tasoilla..
Thrud

Thrud (myös Trud ja Thrudr) on skandinaavisessa mytologiassa ukkosenjumala Thorin tytär. Toiset jumalat olivat luvanneet Thrudin vaimoksi kääpiö Allvisille palkaksi siitä, että kääpiö takoisi heille aseita. Thoria sopimus ei kuitenkaan miellyttänyt, sillä hänestä kääpiö ei ollut sopiva vävyksi. Niinpä Thor järjesti kokeen estääkseen avioliiton. Allvisin oli todistettava suuri viisautensa tässä kokeessa. Thor pitkitti koetta aamunkoittoon asti, jolloin auringonsäteet osuivat Allvisiin ja tämä muuttui kiveksi.
Eddan Grimnirin runon mukaan Thrud on myös yksi valkyrioista, jotka tarjoilevat Valhallassa olutta taistelussa kuolleille urhoille.
Suomen alle 16-vuotiaiden koripallomaajoukkue

Suomen alle 16-vuotiaiden koripallomaajoukkue edustaa Suomea koripallon alle 16-vuotiaiden poikien maaotteluissa. Vuonna 2018 joukkueen päävalmentaja on Antti Koskelainen.
Suomen U16-maajoukkue on maan ainoa koripallon juniori-ikäluokkien maailmanmestaruuskilpailuihin (2016) selviytynyt joukkue. Ikäluokkansa EM-kilpailuissa U16-maajoukkue on sijoittunut parhaimmillaan kuudenneksi vuonna 2015 ja vanhalla turnausmuodolla neljänneksi vuonna 1981.
Suomen U16-maajoukkue on Suomen koripallohistorian ainoa arvokisamitaliin yltänyt joukkue: se voitti pronssia Euroopan nuorten kesäolympiafestivaaleilla vuonna 2017. Mitali on myös Suomen EYOF-historian ainoa kesäkisojen palloilumitali.
Historia.
Suomen alle 16-vuotiaiden poikien maajoukkue on maan ainoa koripallon juniori-ikäluokkien maailmanmestaruuskilpailuihin selviytynyt joukkue. Paikka alle 17-vuotiaiden MM-kilpailuihin varmistui vuoden 2015 EM-kilpailujen kuudennen sijan ansiosta. Suomea edusti kisoissa muun muassa Elias Valtonen.
Vuoden 2015 sijoitus on 16-vuotiaiden ikäluokamaajoukkueen paras nykymuotoisissa kilpailuissa, joita on järjestetty vuodesta 2004 lähtien. Vanhalla turnausmuodolla U-16-maajoukkue sijoittui ikäluokan vuoden 1981 EM-kilpailuissa neljänneksi.
Vuoden 2017 Euroopan nuorten kesäolympiafestivaaleille Suomi sai historiansa ensimmäisen kerran paikan rankingin kautta. EYOF-turnauksessa Suomi voitti Bosnia-Hertsegovinan ja pisteellä Kroatian mutta hävisi tämän jälkeen Italialle ja Liettualle. Suomi pelasi näin pronssiottelussa, jossa se voitti jälleen Kroatian, tällä kertaa 56–53-pistein. Suomen joukkueen voittama EYOF-pronssimitali oli Suomen koripallohistorian ensimmäinen arvokisamitali ja Suomen EYOF-kisahistorian ensimmäinen kesäkisojen palloilumitali. Pronssijoukkueen avainpelaajia olivat muun muassa Mustapha Amzil ja Erik Sajantila.
U17-maajoukkue.
Vuoden 2016 U17-MM-kilpailuja varten perustettiin Suomen alle 17-vuotiaiden maajoukkue. Sen pelaajarunko ja päävalmentaja säilyivät edellisvuoden U16-maajoukkueesta. Suomi sijoittui kisoissa 12:nneksi.
Homoseriini

Homoseriini (C4H9NO3) on ei-proteinogeenisiin aminohappoihin eli proteiinisynteesiin osallistumattomiin aminohappoihin kuuluva orgaaninen yhdiste. Yhdistettä esiintyy kasveissa ja bakteereissa osana eräiden aminohappojen biosynteesiä. Homoseriinin rakenne poikkeaa seriinistä siten, että homoseriinissä on yksi CH2-yksikkö enemmän.
Ominaisuudet, biosynteesi ja biologinen rooli.
Huoneenlämpötilassa homoseriini on valkoista kiteistä ainetta. Se liukenee erittäin hyvin veteen. Yhdiste on optisesti aktiivinen ja sen luonnossa esiintyvän enantiomeerin S-homoseriinin eli -homoseriinin (CAS 672-15-1) ominaiskiertokyky 5 M vesiliuoksessa on -8,8. R-homoseriinin (CAS 6027-21-0) ominaiskiertokyky vesiliuoksessa on +8,8.
Homoseriinin raseemisen seoksen eli DL-homoseriinin CAS-numero on 1927-25-9.
Eliöt, jotka kykenevät tuottamaan homoseriiniä valmistavat sitä aspartaattisemialdehydistä homoseriinidehydrogenaasin katalysoimana. Homoseriinistä muodostuu treoniinia homoseriinikinaasin ja treoniinisyntaasin katalysoimana. Treoniinista voi muodostua edelleen isoleusiinia, joten homoseriini on myös isoleusiinin esiaste. Homoseriini on myös kolmannen aminohapon metioniinin biosynteesin esiaste. Kasveissa homoseriinistä muodostuu fosfohomoseriiniä homoseriinikinaasin katalysoimana ja tämä johdannainen kondensoituu kysteiinin kanssa kystationiiniksi, josta muodostuu edelleen metioniinia. Bakteereissa homoseriinistä muodostuu sen sijaan O-asetyylihomoseriiniä homoseriini-O-asetyylitransferaasin katalysoimana tai O-sukkinyylihomoseriiniä homoseriini-O-sukkinyylitransferaasin katalysoimana ja näistä välivaiheista muodostuu useamman vaiheen jälkeen metioniinia.
Samurai Rauni Reposaarelainen

Samurai Rauni Reposaarelainen on vuonna 2016 ensi-iltansa saanut suomalainen elokuva, jonka ohjasi Mika Rättö. Hän on myös yksi elokuvan käsikirjoittajista ja esittää sen pääosaa. Elokuvaa on luonnehdittu lajityypiltään surrealismivaikutteiseksi undergroundelokuvaksi ja tragikoomiseksi draamaksi. 
Taustaa.
Elokuvan käsikirjoitus on tehty porilaisen vapaan taiteilijaryhmän Teatteri Moderni Kanuunan vuonna 2010 esittämän samannimisen näytelmän pohjalta. Mika Rätön mukaan se perustuu hänen keksimänsä fiktiivisen japanilaisen kirjailijan Kito Kokorun näytelmään "Totuus". Ajatuksen näytelmän muokkaamisesta elokuvaksi esitti sen kuvaajana toimiva Sami Sänpäkkilä.
"Samurai Rauni Reposaarelainen" on tehty vain noin 50 000 euron budjetilla. Apurahoilla elokuvaa ovat tukeneet Suomen kulttuurirahasto sekä Taiteen keskustoimikunta, mutta suurimmaksi osaksi se on toteutettu talkoovoimin. Porin seudulla tehdyt kuvaukset alkoivat syksyllä 2012 ja ne saatiin päätökseen kesällä 2015. Ulkokuvausten lisäksi elokuvaa on kuvattu Villilä Studioilla Nakkilassa. Elokuva sai Suomen ensi-iltansa Rakkautta &amp; Anarkiaa festivaaleilla syyskuussa 2016. Elokuvateatterilevitys alkoi lokakuussa 2016 Black Lion Picturesin levittämänä ja keräsi yli 5000 katsojaa.
Elokuva on absurdi tragikomedia yhteisöään terrorisoivasta ylivoimaisesta yksilöstä Rauni Reposaarelaisesta. Eri puolille Meri-Poria sijoittuvan tarinan lähtökohtana on sekoittaa japanilaista samuraimytologiaa nyky-Suomeen. Mika Rätön esittämä päähenkilö Rauni Reposaarelainen on pohjimmiltaan hyvä ihminen, mutta runsas alkoholinkäyttö tekee hänestä ajoittain väkivaltaisen. Elokuvan visuaalisuuteen ja tunnelmaan on haettu vaikutteita ohjaajilta, kuten Alejandro Jodorowsky ja Emir Kusturica, jonka mustalaiselokuvista lainattiin ajatus eläinten ja lasten paljoudesta.
Juoni.
Elokuvan päähenkilö Rauni Reposaarelainen joutuu murhayrityksen kohteeksi, mutta selviää siitä käyttämällä apunaan pelkkää oljenkortta. Hänen murhaansa yrittänyt henkilö tunnetaan salanimellä "Häpeekyynel", jonka oikeaa identiteettiä Rauni Reposaarelainen ryhtyy selvittämään. Matkallaan ympäri Meri-Poria hän törmää toinen toistaan erikoisempiin kummajaisiin.
Pernasaaren koulukoti

Pernasaaren koulukoti (1931–1946 Pernasaaren kasvatuslaitos) oli vuosina 1931–1994 Laukaan Vuonteella toiminut koulukoti. Koulukoti toimi Pernasaaren valtionvirkatalossa Laukaan Vuonteen kylässä. 1680-luvulta 1910-luvulle virkatalo oli virkatalon haltijoiden ja vuokraajien hallinnassa mutta tuli vuonna 1920 Kouluhallituksen alaisuuteen. Aluksi sitä viljeltiin Laukaassa sijainneen läheisen Järvilinnan vastaanottokodin poikien avulla kunnes koulukotitoiminta Pernasaaressa käynnistyi 1931. Enimmän osan toiminta-ajastaan laitos oli poikakotina, johon otettiin vain poikia, viimeisinä vuosina 1990-luvulla kuitenkin myös tyttöjä. Koulukotitoiminta päättyi 1994, jolloin samoissa tiloissa aloitti toimintansa Laukaan avovankila, Laukaan vankila.
Koulukotiin sijoitettiin niitä, jotka pinnasivat koulusta, tekivät varkauksia tai käyttivät päihteitä. Vanhempien alkoholin käyttö, laiminlyönnit, yksinhuoltajuus ja köyhyys olivat myös koulukotiin joutumisen syitä. Koulukotiin jouduttiin kodin, koulun ja eri laitosten kautta. Siellä järjestettiin avo-, sijais- ja jälkihuoltoa sekä koulukotiopetusta, joka sisälsi peruskouluopetuksen ja ammatillisen koulutuksen tai sen tukemisen. Lisäksi annettiin mielenterveyslaissa tarkoitettuja mielenterveyspalveluja. Koulukotiin sijoitetut ovat kertoneet myöhemmin koulukodissa kokemistaan pahoinpitelyistä, eristämisestä sekä raskaasta fyysisestä työstä. Sosiaaliministeri Juha Rehula (kesk.) esitti koulukodissa sijoitettuna olleille myöhemmin Suomen valtion puolesta anteeksipyynnön. 
Talvisodan aikana Pernasaaressa toimi 30. sotasairaala. Jatkosodan alkaessa toimintavalmiudessa oli 150 kulkutautisairaansijaa, mutta rakennusta ei käytetty sotasairaalana. 
Pernasaaren koulukodin silloinen päärakennus tuhoutui tulipalossa joulukuussa 1959. Palossa kuoli kaksi koulukotiin sijoitettua 16-vuotiasta poikaa. Vahingot nousivat yli 30 miljoonaan markkaan.
Fallout Shelter

Fallout Shelter on Bethesda Softworksin julkaisema hiekkalaatikkopeli, joka julkaistiin vuonna 2015 iOS- ja Android-laitteille. Pelimaailma sijoittuu "Fallout"-pelisarjasta tuttuun ydinsodan jälkeiseen post-apokalyptiseen maailmaan. Pelin tarkoituksena on rakentaa oma holvi () ja hankkia sinne asukkaita (). Asukkaiden saaminen mahdollistaa erilaisten tilojen rakentamisen holviin ja myös holvin ulkopuolisen maailman tutkimisen. Holvia tulee myös puolustaa hyökkäyksiä vastaan.
Heinäkuussa 2016 peli julkaistiin myös Windowsille ja helmikuussa 2017 Xbox Onelle.
Nyerin piirikunta

Nyerin piirikunta on yksi Kenian aluehallinnon 47 piirikunnasta. Se sijaitsee maan keskiosissa; Mount Kenyan länsirinteet sijaitsevat piirikunnan itäosassa. Piirikunnan pinta-ala on 3 337 neliökilometriä ja väkiluku 693 558 (2009). Piirikunnan keskus on Nyerin kaupunki (63 626 as. vuonna 2009). Se sijaitsee linnuntietä 97 kilometriä Nairobista pohjoiseen.
Nyerin piirikunta jakautuu paikallishallinnossa kuuteen vaalipiiriin (constituences), jotka voidaan jakaa edelleen äänestysalueisiin (ward).
Piirikunta kuuluu kenialaisen teen tuotantoalueisiin. Aberdarevuoriston itärinteet ovat osaksi piirikunnassa, samoin Mount Kenyan länsirinteet. Rinteiden alaosassa harjoitetaan teenviljelyä ja muuta maataloutta. Esimerkiksi laadukkaasta teestään tunnettu Ragatin teetehdas sijaitsee Nyerin piirikunnassa, Mount Kenyan lounaispuolella.
Piirikunnan nähtävyyksiin kuuluvat Aberdaren kansallispuisto ja Afrikan toiseksi korkein vuori Mount Kenya.
Scheibler

Scheibler on vuosina 1900–1907 valmistettu saksalainen automerkki. Scheibler-autotehtaan perusti Fritz Scheibler vuonna 1899 Aacheniin.
Ensimmäinen Scheibler-auto valmistui vuonna 1900 ja se voitti Frankfurtin autonäyttelyssä kultaa. Voittoautossa oli kaksisylinterinen moottori edessä ja voima välitettiin taka-akselille ketjun välityksellä. 
Myöhemmin tehdas valmisti nelisylinteristä 24 HP-mallia, jossa oli 4,4 litran moottori, teholtaan 17,5 kW eli 24 hv.
Scheibler lopetti henkilöautojen valmistuksen vuonna 1907 ja keskittyi kuorma-autojen valmistukseen.
Swim

Swim on kanadalaisen elektronisen musiikin artistin Cariboun (oik. "Dan Snaith") studioalbumi, joka julkaistiin 20. huhtikuuta 2010. Se oli Snaithin toinen Caribou -nimen alla julkaistu studioalbumi.
Swim sai ylistävän vastaanoton kriitikoilta, ja esimerkiksi The Guardian nimesi sen ilmestymisvuotensa kuudenneksi parhaaksi albumiksi.
Nyandaruan piirikunta

Nyandaruan piirikunta on yksi Kenian aluehallinnon 47 piirikunnasta. Maaseutuvaltainen piirikunta sijaitsee Itä-Afrikan hautavajoaman itäisen haaran länsirinteessä, linnuntietä 50–150 kilometriä Nairobista pohjoisluoteeseen.
Nyandaruan piirikunnan pinta-ala on 3 304 neliökilometriä ja väkiluku 638 289 (VL2019; 596 268, VL2009). Piirikunnan keskus on Ol Kaloun pikkukaupunki (13 234 as., VL2019). Se sijaitsee linnuntietä noin 122 kilometriä Nairobista pohjoisluoteeseen.
Piirikunta jakautuu paikallishallinnossa viiteen vaalipiiriin (constituences), jotka voidaan jakaa edelleen 25 äänestysalueeseen (ward).
Maatalous muodostaa piirikunnan talouselämän perustan ja piirikunta tunnetaankin perunanviljelyalueena. Myös esimerkiksi matkailua ja uusiutuvaa energiantuotantoa pyritään kehittämään. Aberdarevuoriston länsirinteet sijaitsevat piirikunnassa. Piirikunnan nähtävyyksiin kuuluu Aberdaren kansallispuisto.
Hillman Imp

Hillman Imp (Suomessa myöhemmin Sunbeam 900) on vuosina 1963–1976 Rootes Groupin valmistama pikkuauto. Autoa tuotiin myös Suomeen. Imp oli ensimmäisiä autoja, jossa oli läpituuletus ja ilman poisto takana.
Moottori sijaitsee takana. Hillman Impissä on nestejäähdytteinen nelitahtinen nelisylinterinen 875 cm³ rivimoottori. Suurin teho 29 kW (39 hv) /5000 r/min (DIN-normin mukaan, liioitteleva SAE bruttoteho 42 hv). Suurin vääntömomentti 7,2 kpm eli 70,6 Nm /2800 r/min (DIN).
Tekniikan Maailman 8/1964 koeajossa Hillman Imp kiihtyi 0–80 km/h 15,8 sekunnissa ja 0–100 km/h 30,9 sekunnissa. Huippunopeus oli 120 km/h.
Imp maksoi vuonna 1964 Suomessa 6 795 markkaa ja vuonna 1969 Sunbeam 900 -nimisenä 7 980 markkaa.
Impissä oli paljon mekaanisia vikoja, joista huolimatta auto oli suosittu halvan hintansa ansiosta. Huonon maineen vuoksi vuonna 1969 auto nimettiin Suomessa Sunbeam 900:ksi . Muualla maailmassa mallinimi säilyi koko ajan Hillman Impinä.
Hillman Impissä oli aluksi leveä nauhamainen nopeusmittari, mutta 1969 se vaihdettiin pyöreään nopeusmittariin. Ajo-ominaisuudet ovat kohtalaisen hyvät, mutta kuljettajan täytyy ottaa huomioon takamoottorista johtuva takapainoisuus. Auto on melko meluisa ja sisätilojen viimeistelyssä on toivomisen varaa. Lämmityslaite on takana olevasta moottorista johtuen varsin tehoton.
Takamoottorirakenteensa ansiosta Hillman Imp tuli suosituksi myös ralliautona. Imp toimi elokuvassa "Bensaa suonissa" päähenkilöiden ralliautona.
Archive.today

archive.today (ennen archive.is) on vuonna 2012 käynnistetty sivusto, joka toimii digitaalisena aikakapselina. Sivustolla voi tallentaa haluamansa verkkosivun sen hetkisen sisällön archive.todayn verkkoarkistoon ja tehdä hakuja aiemmin tallennetuista verkkosivuista. 
Palvelun ylläpitäjä esti palvelun toimimisen Suomessa heinäkuussa 2015, ennaltaehkäistäkseen selkkauksia Suomen viranomaisten kanssa. Esto päättyi kuitenkin helmikuussa 2016. 
Tammikuussa 2019 sivusto alkoi käyttämään archive.is-verkkotunnuksen sijaan archive.today-tunnusta.
Murangan piirikunta

Murangan piirikunta tai Murang’an piirikunta on yksi Kenian aluehallinnon 47 piirikunnasta. Se sijaitsee Kenian keskiosissa, pääkaupunki Nairobin ja Kenian korkeimman vuoren Mount Kenyan puolivälissä.
Murangan piirikunnan pinta-ala on 2 558,9 neliökilometriä ja väkiluku 942 581 (2009). Väkiluvun ennustetaan kasvavan noin 966 672 henkeen vuonna 2017. Väestön keskimääräinen vuotuinen tulotaso (PPP) oli 1 455,5 USD vuonna 2012 (lähellä Kenian keskiarvoa 1 436 USD). 
Piirikunnan keskus on Muranga (Murang’a; 23 949 as. vuonna 2009). Se sijaitsee linnuntietä 73 kilometriä Nairobista koilliseen.
Piirikunta jakautuu paikallishallinnossa seitsemään vaalipiiriin (constituences), jotka voidaan jakaa edelleen 35 äänestysalueseen (electoral ward).
Piirikunta kuuluu kenialaisen teen tuotantoalueisiin. Aberdarevuoriston itärinteet laskeutuvat osaltaan piirikuntaan ja rinteiden alaosassa harjoitetaan teenviljelyä ja muuta maataloutta. Enemmistöllä väestöstä on pieni maaomistus. Viljelykasveja ovat esimerkiksi tee, kahvi, avokado, mango, banaani, vihannekset ja juurekset.
Jouko Heikura

Jouko Heikura (s. 1961) on suomalainen kirjailija ja toimittaja.
Sanoma Osakeyhtiön toimittajakoulun käynyt Heikura aloitti toimittajanuransa Helsingin Sanomissa vuonna 1984. Hän työskenteli lehdessä vuoteen 1987, minkä jälkeen hän siirtyi Ilta-Sanomiin. Hän toimi Ilta-Sanomien kirjeenvaihtajana Tukholmassa vuosina 1988–1990, Lontoossa vuosina 1990–1992 ja 1994–2001, Balkanilla ja Budapestissa vuosina 1992–1994 sekä New Yorkissa vuosina 2001–2003.
Heikuran ensimmäinen romaani, toimittaja Rakel Ahosta kertova "Mustien vuorten varjossa", julkaistiin vuonna 2011. Sama hahmo on päähenkilönä myös romaaneissa "Joki kaupungin alla" (2013) ja "Asemapaikka New York" (2015). Osa kirjojen tapahtumista pohjautuu Heikuran omiin kokemuksiin hänen kirjeenvaihtajavuosiltaan. Heikuran neljäs romaani Lahja äidilleni (2020) sijoittuu Lontooseen.
Heikura omistaa yhdessä sisarensa Hanna Teerijoen kanssa yrityksen Paloheinä Golf. Yritys hallinnoi Helsingin Paloheinässä sijaitsevaa golfkenttää.
Heikura on koulutukseltaan filosofian maisteri. Hän opiskeli pääaineenaan teoreettista filosofiaa.
Kirinyagan piirikunta

Kirinyagan piirikunta on yksi Kenian aluehallinnon 47 piirikunnasta. Se sijaitsee Kenian keskiosissa, Afrikan toiseksi korkeimman vuoren, Mount Kenyan (5 199 m) etelärinteellä, 1 158–5 380 metrin korkeudella merenpinnasta.
Kirinyagan piirikunnan pinta-ala on 1 479 neliökilometriä ja väkiluku 528 054 (2009). Väkiluvun ennakoidaan kasvavan noin 595 379:ään vuonna 2017. Piirikunnan keskus on Kerugoyan pikkukaupunki (16 369 as. vuonna 2009). Se sijaitsee linnuntietä noin 102 kilometriä Nairobista pohjoiskoilliseen.
Piirikunta jakautuu paikallishallinnossa neljään vaalipiiriin (constituences: Mwea, Ndia, Kirinyaga Central ja Gichugu), jotka voidaan jakaa edelleen 20 äänestysalueeseen (ward).
Piirikunnassa on kuusi Tanajoen vesistöön kuuluvaa sivujokea, jotka kuljettavat sadevesiä ja Mount Kenyan sulamisvesiä Intian valtamereen laskevaan Tanajokeen. Vesiä käytetään myös maatalouden kasteluvetenä kanavaverkostojen välityksellä.
Piirikunta kuuluu Mount Kenyan eteläiseen teealueeseen. Esimerkiksi useita Kangaitan ortodoksisella menetelmällä tuotettuja teelaatuja arvostetaan.
Embun piirikunta

Embun piirikunta on yksi Kenian aluehallinnon 47 piirikunnasta. Se sijaitsee maan keskiosissa, Afrikan toiseksi korkeimman vuoren, Mount Kenyan (5 199 m) kaakkoisrinteellä.
Embun piirikunnan pinta-ala on 2 818 neliökilometriä ja väkiluku 516 212 (2009), ja 543 221 (2013). Piirikunnan keskus on Embun kaupunki (35 736 as. vuonna 2009). Se sijaitsee linnuntietä noin 109 kilometriä Nairobista koilliseen.
Piirikunta jakautuu paikallishallinnossa neljään vaalipiiriin (constituences: Manyatta, Mbeere North, Mbeere South, Runyenjes), jotka voidaan jakaa edelleen 20 äänestysalueeseen (electoral ward).
Piirikunta kuuluu Mount Kenyan teentuotantoalueeseen. Maatalousvaltaisessa piirikunnassa tuotetaan myös kahvia, puuvillaa, pähkinöitä (makadamiapähkinä), maissia, papuja, hirssiä, durraa, perunoita, kassavaa, jamssia ja hedelmiä. Seudulla kasvatetaan karjaa, vuohia, lampaita, siipikarjaa ja sikoja. Maatalouden kasteluvettä saadaan Tanajoen vesistön joista, lähteistä ja kaivoista. Piirikunta tarjoaa turisteille nähtävää muun muassa Mount Kenyan ja muiden luonnonkohteiden tiimoilta. Piirikunnassa sijaitsee muutamia vesivoimaloita patoineen.
Heramaanjärvi

Heramaanjärvi on Pirkanmaalla Kangasalla Lihasulassa sijaitseva järvi.
Maantietoa.
Järven pinta-ala on 21 hehtaaria. Se on 900 metriä pitkä ja 500 metriä leveä. Järven rantaviivan pituus on 2,6 kilometriä ja se on erämaajärvi, jonka rannat ovat kallioista havupuumetsää. Siinä ei ole kartan mukaan saaria. Järven etelärannalle on rakennettu maja, jonka omistaja on Kangasalan reserviupseeriyhdistys. Majaa voi vuokrata.
Vesistösuhteet.
Järvi sijaitsee Kokemäenjoen vesistössä (vesistöaluetunnus 35) (vesistöaluetunnus 35) Längelmäveden ja Hauhon reittien valuma-alueen (35.7) Vesijärven valuma-alueella (35.73), jonka Vesijärven lähialueeseen (35.731) järvi kuuluu. Järven vedenpinnan korkeus on 130,1 metriä mpy. Järvi laskee Heramaanojana ensin Palojärveen ja sen jälkeen vielä Vähäjärveen, josta se laskee Vähäjärvenojana Vesijärveen Lihasulan Hepolahdessa.
Historiaa.
Kalmbergin kartastossa vuodelta 1855–1856 järvi esiintyy erämaajärvenä, jonka nimenä on ”Haramajärvi”. Järvestä on piirretty puro Palojärvelle ja puron alajuoksulle on merkitty niittyjä. Myös Heramaanjärven länsipäässä on niittyjä, mutta asutusta ei ole lähelläkään. Vuoden 1954 peruskartassa järven nimi kirjoitettiin ”Heramajärvi” ja sinne johti kärrypolku Koiviston talolta. Järvi oli tuolloin autio, mutta seuraavassa vuoden 1958 kartassa oli nykyiselle paikalle rakennettu kolme rakennusta. Tilanne säilyi vuosia samanlaisena, kunnes vuoden 1975 kartassa oli rakennuksille rakennettu uusi tie idästä Säynäjärvelle johtavalta tieltä. Tähän karttaan oli järven nimeksi merkitty nykyinen ”Heramaanjärvi”.
Luontoarvoja.
Järvi on lähes luonnontilainen ja hyvin karu. Järvi on merkitty hyväksi urheilusukelluskohteeksi hyvän näkyvyyden ja erämaisuutensa takia. Vesi on kirkasta ja näkyvyyttä voi olla tilanteesta riippuen 4–10 metriä. Kaarinanpolku ohittaa järven ja on eräs sen kohteista. Järven rantoja kiertää polkuja rantaa seuraten.
Lihasulan säätiö on liittänyt vuonna 2016 järvenrannat ja niiden lähiympäristön luonnonsuojelualueeksi Metso-ohjelman mukaisesti. Itse järvi ei ole suojelualueena.
Kirkkojärvi (Kangasala)

Kirkkojärvi on Pirkanmaalla Kangasalla aivan Kangasalan keskustaajaman eteläpuolella Rantakoiviston ja Herttualan osa-alueilla sijaitseva järvi.
Maantietoa.
Järven pinta-ala on 157 hehtaaria eli 1,6 neliökilometriä. Se on 1,6 kilometriä pitkä ja 1,5 kilometriä leveä. Järven todellinen pituus on pienempi, sillä puoli kilometriä pitkä Kuohunlahti on erotettu muusta järvestä valtatien 12 maantiepenkereellä. Järvi on U-kirjaimen muotoinen ja sen keskiosaan työntyy leveänä niemenä Laikkolannokka. Pohjoisrannat ovat Kirkkoharjun ja Kuohunharjun rinteiden juuria.
Järvi on luodattu ja siitä on julkaistu syvyyskartat. Sen tilavuus on 2,9 miljoonaa kuutiometriä eli 0,0029 kuutiokilometriä. Järven keskisyvyys on 1,9 metriä ja suurin syvyys on 3,4 metriä. Syvin kohta sijaitsee Laikkolannokan edustalla. Muuten järvi on tasapohjainen ja aivan saareton.
Järven rantaviivan pituus on 6,4 kilometriä ja sen rannat ovat olleet historiallisella ajalla peltomaata. Kangasalan keskustaajama on levittäytynyt järven pohjoispuolelle, missä sijaitsee myös Kangasalan kirkkokin. Järven länsirantaan asti ulottuu myös Ranta-Koiviston asuinalue, mutta muuten ovat rannat peltomaata.
Vesistösuhteet.
Järvi sijaitsee Kokemäenjoen vesistössä (vesistöaluetunnus 35) Längelmäveden ja Hauhon reittien valuma-alueen (35.7) Mallasveden ja Pälkäneveden alueeseen (35.71), jonka Roineen alueeseen (35.713) järvi kuuluu. Järven vedenpinnan korkeus on 84,9 metriä mpy. Järveen johdettujen pelto-ojien lisäksi siihen laskee lännestä Suoramanjärven laskuoja Supanoja. Kirkkojärvi laskee Taivallammin ja Säkkölänjärven kautta luontaisia ojia myöten Roineen Talviahteenlahteen, jossa vedenpinnan korkeus on 84,2 metriä mpy.
Luontoarvoja.
Järvi on linturikas ja voimakkaasti rehevöitynyt. Järvessä on esiintynyt monena vuonna sinilevää. Kunnan jätevedet johdettiin Kirkkojärveen vuosina 1959–1980. Nykyään järvi on luonnonsuojelualuetta ja se kuuluu Natura 2000-alueeseen (FI0316005), johon sisältyvät myös Ahuli, Taivallammi, Säkkölänjärvi ja Kyläjärvi. Järven itärannalle on vuonna 1982 perustettu Kangasalan lintuasema ja järvellä on lintutorni.
Kuohunlahti.
Kirkkojärven koillisosassa oleva Kuohunlahti työntyy aivan kunnan keskustaan Kuohunharjun kupeeseen. Valtatie 12 rakennettiin 1970-luvulla järven läpi ja Kuohunlahti erotettiin muusta järvestä pengertien ja sillan avulla. Lahti on pahoin rehevöitynyt ja sitä on suunniteltu kunnostettavan.
Historiaa.
Kalmbergin kartastossa vuodelta 1855–1856 on järven ympärille piirretty peltoalueita ja rantojen viereen suuria niittyjä. Harjun päällä kulki tie, joka haarautui Kangasalan kirkon kohdalla. Itärannalle oli merkitty Herttualan kylä, pohjoisrannalle Tarpilan kylä, länsi- ja lounaispuolella Koiviston-, Kautialan-, Toikkolan-, Hyppärilän- ja Leipin kylät.
Vuoden 1953 peruskartassa kaikki järven rannat ovat peltomaata ja vain harjualueet ja kirkon ympäristö ovat taajama-aluetta . Vuoden 1975 kartassa näkyy jo Ranta-Koiviston asuinalueen ensimmäisiä rakennuksia sekä valtatie 12. Kangasalan taajama-alueet kasvoivat järven ympärillä nopeasti ja saavuttivat siellä lähes nykyisen tilanteensa jo ennen 1990-lukua.
Hellurei ja hellät tunteet

Hellurei ja hellät tunteet on Eino Valtasen studioalbumi vuodelta 1979. Se ylsi korkeimmillaan maaliskuussa 1979 Suomen albumilistan sijalle 14 ja Juice Leskisen kirjoittama albumin nimikappale samassa kuussa singlelistan sijalle 7.